REGOLAMENT TAL-KUMMISSJONI (KE) Nru 1718/98
tal-31 ta' Lulju 1998
li jirrigwarda l-klassifika ta' ċerti oġġetti fin-Nomenklatura Magħquda
Il-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar it-tariffa u n-nomenklatura statistikali u dwar it-Tariffa Doganali Komuni ([1]), kif l-aħħar emendat bir-Regolament tal-Kummissjoni (KE) Nru 1048/98 ([2]), u b'mod partikolari l-Artikolu 9 tiegħu,
Billi sabiex tiġi żgurta l-applikazzjoni uniformi tan-Nomenklatura Magħquda annessa mar-Regolament imsemmi, huwa meħtieġ illi jiġu adottati miżuri li jirrigwardaw il-klassifika ta' l-oġġetti riferiti fl-Anness ma' dan ir-Regolament;
Billi r-Regolament (KEE) Nru 2658/87 stabbilixxa r-regoli ġenerali sabiex tiġi interpretata n-Nomenklatura Magħquda u dawn ir-regoli japplikaw ukoll għal kull nomenklatura oħra li hija msejsa fuqha fl-intier tagħha jew f'parti minnha jew li żżid kull sud-diviżjoni addizzjonali magħha u li hija stabbilita b'disposizzjonijiet speċifiċi Komunitarji, bil-ħsieb li jiġu applikati t-tariffa u miżuri oħra li għandhom x'jaqsmu mal-kummerċ fl-oġġetti;
Billi, skond ir-regoli ġenerali msemmija, l-oġġetti deskritti fil-kolonna 1 tat-tabella annessa mar-Regolament preżenti jridu jiġu kklassifikati taħt il-kodiċijiet xierqa tan-NM indikati fil-kolonna 2, bis-saħħa tar-raġunijiet iddikjarati fil-kolonna 3.
Billi meta jiġi aċċettat illi tagħrif li jorbot ta' tariffa maħruġ mill-awtoritajiet tad-dwana ta' l-Istati Membri rigward il-klassifika ta' l-oġġetti fin-Nomenklatura Magħquda u li ma jikkonformax mad-drittijiet stabbiliti b'dan ir-Regolament, jista' jissokta jiġi invokat, taħt id-disposizzjonijiet fl-Artikolu 12(6) tar-Regolament tal-Kunsill (KEE) Nru 291/92 tat-12 ta' Ottubru 1002 li jistabbilixxi l-Kodiċi Doganali Komuni ([3]), għal perjodu taż-żmien ta' tliet xhur mill-pussessur;
Billi l-miżuri adottati f'dan ir-Regolament huma skond l-opinjoni tat-Taqsima tat-Tariffi u n-Nomenklatura Statistikali tal-Kumitat tal-Kodiċi tad-Dwana,
ADOTTAT DAN IR-REGOLAMENT:
Artikolu 1
L-oġġetti deskritti fil-kolonna 1 tat-tabella annessa huma issa kklassifikati fin-Nomenklatura Magħquda taħt il-kodiċijiet approprjati tan-NM indikati fil-kolonna 2 tat-tabella msemmija.
Artikolu 2
It-tagħrif li jorbot tat-tariffa maħruġa mill-awtoritajiet tad-dwana ta' l-Istati Membri li ma jikkonformax mad-drittijiet stabbiliti b'dan r-Regolament jista' jissokta jiġi invokat taħt id-disposizzjonijiet ta' l-Artikolu 12(6) tar Rgolament (KEE) Nru 2913/92 għal perjodu taż-żmien ta' tliet xhur.
Artikolu 3
Dan ir-Regolament għandu jidħol fis-seħħ fil-21 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fi Brussel, fil-31 ta' Lulju 1998.